BIRŠTONO SAVIVALDYBĖS JAUNIMO REIKALŲ TARYBOS POSĖDŽIO
PROTOKOLAS NR. 1

2020 m. vasario 3 d.
Birštonas


Posėdžio pradžia – 16.00 val., pabaiga – 17.30 val.
Posėdžio pirmininkė – Dovilė Adamonytė
Posėdžio sekretorė – Žaneta Židonienė

Tarybos narių sąrašas pridedamas.
Svečiai – tarpinstitucinio bendradarbiavimo koordinatorė Danutė Kacevičiūtė.
Darbotvarkė:
1. Dėl 2020 metų veiklos plano. Pranešėja – Dovilė Adamonytė. 
2. Dėl jaunimo reikalų tarybos narių dalyvavimo klasės valandėlėse. Pranešėja – Dovilė Adamonytė.
3. Dėl Vasario 16-osios proga organizuojamo pėsčiųjų žygio. Pranešėjas – Helmanas Lik.
4. Tarpinstitucinio bendradarbiavimo koordinatorės veiklos pristatymas. Pranešėja – Danutė Kacevičiūtė.
5. Dėl jaunimo verslumo skatinimo ir kūrimo Birštono savivaldybėje. Pranešėjas – Helmanas Lik.
6. Dėl jaunimo apdovanojimų Birštono savivaldybėje. Pranešėja – Žaneta Židonienė. 
7. Kiti klausimai.


Jaunimo reikalų tarybos pirmininkė Dovilė Adamonytė informavo, kad į posėdį atvyko 6 iš 8 tarybos narių, kvorumą turime, todėl būtų galima posėdį pradėti.
Pirmininkė pristatė darbotvarkę ir pasiteiravo, ar būtų papildomų klausimų, ar galima bendru sutarimu pritarti darbotvarkei.
Tarybos nariai bendru sutarimu pritarė pateiktai darbotvarkei. 
Pirmininkė tarybos narių vardu gimtadienio proga pasveikino Kristina Šalčiūtę.
1. SVARSTYTA. 2020 metų veiklos planas.
D. Adamonytė kalbėjo, kad reikia pasitvirtinti 2020 metų veiklos planą. Pirmininkė susirinkusius informavo, kas buvo numatyta padaryti praėjusiais metais, pristatė jaunimo reikalų koordinatorės siūlymus įtraukti į veiklos planą. Tarybos nariai aptarė kas buvo nuveikta, ko nespėta padaryti. 
Jaunimo koordinatorė pasiūlė visiems peržiūrėti pernai metų veiklos planą ir iki vasario 10 d. jai atsiųsti savo įžvalgas ir pastebėjimus šių metų veiklos planui.
NUTARTA. Iki vasario 10 d. atsiųsti savo pasiūlymus dėl veiklos plano. 
2. SVARSTYTA. Jaunimo reikalų tarybos narių dalyvavimas klasės valandėlėse.
Posėdžio sekretorė priminė, kad buvo planuota eiti į Birštono gimnazijos klasės valandėles, kur JRT nariai pristatytų veiklą, atvirą jaunimo erdvę, padiskutuotų jaunimui aktualiais klausimais.
Pirmininkė D. Adamonytė pasiūlė pasirengti informatyvias skaidres arba trumpą video ir į susitikimus eiti poromis. Helmanas Lik siūlė, kad reiktų aplankyti 8 – 12 klasių mokinius. 
Tarybos nariai pritarė šiems siūlymams.
NUTARTA. Pasiruošti per vasario mėnesį skaidres, į klasės valandėles eiti kovo – balandžio mėnesiais.
3. SVARSTYTA. Vasario 16-osios proga organizuojamas pėsčiųjų žygis. 
H. Lik informavo, kad šiemet Birštono jaunimo klubas antrą kartą organizuoja pėsčiųjų žygį. Trumpai pristatė ką planuoja šiemet naujo ir paklausė, gal būtų norinčių prisidėti. 
Kristina Šalčiūtė pasakė, kad planuoja kaip ir pernai organizuoti lietuvių kalbos dienų stotelę. 
Linas Smailys pasisiūlė pakalbėti su Sporto centru, gal atsiras lydinčių trenerių. 
Ž. Židonienė informavo, kad jau sutarta dėl stalų renginiui atvežimo. 
Tarpinstuticinio bendradarbiavimo koordinatorė Danutė Kacevičiūtė pasiūlė įtraukti daugiau nevyriausybinių organizacijų, būtų daugiau „rankų“ ir mažesnės išlaidos.
NUTARTA. Derinti organizacinius žygio klausimu su jaunimo klubu.
4. SVARSTYTA. Tarpinstitucinio bendradarbiavimo koordinatorės veiklos pristatymas.
Danutė Kacevičiūtė, Tarpinstitucinio bendradarbiavimo koordinatorė, pasisveikino ir pristatė savo veiklą, trumpai papasakojo apie Birštono vaikų situaciją, informavo kad ir mūsų savivaldybėje yra vaikų, kurie nesimoko, nedalyvauja jokiose veiklose, vykdo nusižengimus. 
Austėjos Suchockaitės nuomone, situacija yra tokia, nes tėvai ir mokytojai vaikams leidžia labai daug, jų nedrausmina. 
L. Smailys pasidžiaugė, kad vaikai, kurie lanko sporto centrą yra labiau įtraukiami. Ėjimo treneris puikiai kuria santykius su nemotyvuotais vaikais. 
D. Kacevičiūtė pakvietė JRT narius dalyvauti smurto ir patyčių prevencijos renginyje, kuris vyks vasario 25 d. 
Tarybos nariai pasidžiaugė D. Kacevičiūtės veikla ir palinkėjo sėkmės aktyvinant jaunuolius ir ateityje turėti bendrų prevencinių projektų.
NUTARTA. Bendradarbiauti su tarpinstitucinio bendradarbiavimo koordinatore susijusiose veiklose.
5. SVARSTYTA. Jaunimo verslumo skatinimo ir kūrimo Birštono savivaldybėje.
Helmanas Lik kalbėjo, kad Birštono savivaldybėje reikėtų sudaryti sąlygas jaunesniam jaunimui (14-17 m.) susikurti savo darbo vietą patiems. Šiuo metu Birštone jaunimui vasaromis užsidirbti siūloma valytojais, padavėjais, papuošalų, ledų pardavėjais ir pan. Tačiau tuos pačius ledus jaunimas galėtų pardavinėti pats gavęs leidimą, o ne per tarpininkus. 
Dovilė Adamonytė, informavo, kad būtų sudėtinga steigti dar vieną rėmimo fondą, todėl gal reikėtų peržiūrėti jau esamus fondus ir per juos motyvuoti jaunimą patiems dirbti ir užsidirbti.
Tarybos nariai pasiūlė peržiūrėti šiuo metu esamus Smulkaus ir vidutinio verslo rėmimo fondo nuostatus, tada inicijuoti pasiūlymus Savivaldybės tarybai.
NUTARTA. Peržiūrėti nuostatus ir supažindinti jaunimo reikalų tarybos narius su siūlymais. Nuostatus peržiūri ir informaciją pateikia Helmanas Lik.
6. SVARSTYTA. Jaunimo apdovanojimai Birštono savivaldybėje.
Posėdžio sekretorė Ž. Židonienė kalbėjo, kad daugelyje savivaldybių vyksta jaunimo apdovanojimai, su apdovanojimais įvairiose kategorijose, po to koncertas, diskoteka. 
[bookmark: _GoBack]Pirmininkė D. Adamonytė kalbėjo, kad toks renginys reikalautų papildomų išlaidų, o su turimais finansais būtų sudėtinga suorganizuoti kokybišką renginį. D. Adamonytė pasiūlė teikti savo jaunimo nominantus arba įsteigti atskirą nominaciją ir jaunimą apdovanoti per Vasario 16-osios apdovanojimus Birštono savivaldybėje. 
Tarybos nariai pritarė šiam siūlymui.
NUTARTA. Inicijuoti jaunimo nominaciją/apdovanojimą Birštono savivaldybės organizuojamose Vasario 16-osios apdovanojimuose.
7. SVARSTYTA. Kiti klausimai.
Posėdžio sekretorė Ž. Židonienė kalbėjo, kad reikėtų pagalvoti ką jaunimas galėtų suorganizuoti Kovo 11-osios proga. Pasiūlė nufilmuoti trumpus video siužetus su sveikinimais. Galėtų dalyvauti JRT nariai, NVO nariai, įstaigos. Sumontuotą filmuką galima būtų viešinti per šventę ir socialinėje aplinkoje. 
	Helmanas Lik kalbėjo, kad jaunimui labai trūksta finansinio raštingumo ir pasiūlė pavyzdžiui organizuojant atvirų durų dienas Savivaldybėje, jaunimą supažindinti kaip sudaromas visas Savivaldybės biudžetas.
	Tarybos nariai plačiau aptarė pateiktus siūlymus, tačiau konkrečių sprendimų šiais pasiūlymais nepriėmė.


Posėdžio pirmininkė				                   Dovilė Adamonytė
                     
Posėdžio sekretorė				                     Žaneta Židonienė
